CELEX: 52017DC0563
Language: el
Date: 2017-10-05
Title: Πρόταση ΣΥΣΤΑΣΗ ΤΟΥ ΣΥΜΒΟΥΛΙΟΥ σχετικά με ένα ευρωπαϊκό πλαίσιο για ποιοτικά και αποτελεσματικά προγράμματα μαθητείας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 5.10.2017
            COM(2017) 563 final
            2017/0244(NLE)
            Πρόταση
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με ένα ευρωπαϊκό πλαίσιο γιαποιοτικά και αποτελεσματικά προγράμματα μαθητείας
            {SWD(2017) 322 final}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η πρόταση για ένα ευρωπαϊκό πλαίσιο για ποιοτικά και αποτελεσματικά προγράμματα μαθητείας συμβάλλει στις προτεραιότητες της ΕΕ για την απασχόληση, την ανάπτυξη και τις επενδύσεις. Με την παρούσα πρόταση δίνεται συνέχεια, αφενός, στο νέο θεματολόγιο δεξιοτήτων για την Ευρώπη του 2016 και στη φιλοδοξία του τελευταίου να συμβάλει στη βελτίωση της ποιότητας και της συνάφειας στην ανάπτυξη δεξιοτήτων και, αφετέρου, στην ανακοίνωση του 2016 σχετικά με την επένδυση στη νεολαία της Ευρώπης, στην οποία απευθύνεται έκκληση για περαιτέρω προσπάθειες υποστήριξης των νέων ώστε να αποκτήσουν τις γνώσεις, τις δεξιότητες και τις εμπειρίες που θα τους προετοιμάσουν για την πρώτη τους θέση εργασίας, και θα τους επιτρέψουν να ακολουθήσουν μια επιτυχημένη επαγγελματική σταδιοδρομία και να γίνουν ενεργοί πολίτες. 
            
            
               Τα προγράμματα μαθητείας αποτελούν μια ιδιαίτερα αποτελεσματική μορφή μάθησης στον χώρο εργασίας στο πλαίσιο της επαγγελματικής εκπαίδευσης και κατάρτισης, η οποία διευκολύνει τη μετάβαση από την εκπαίδευση και την κατάρτιση στην εργασία. Παρέχουν τις δεξιότητες που χρειάζονται οι εργοδότες, ενώ επίσης ενισχύουν την ανταγωνιστικότητα και την παραγωγικότητα των επιχειρήσεων και των χώρων εργασίας. Παρότι οι περισσότεροι μαθητευόμενοι είναι νεαρής ηλικίας εκπαιδευόμενοι, θέσεις μαθητείας προσφέρονται ολοένα και περισσότερο και σε εργαζόμενους μεγαλύτερης ηλικίας για την απόκτηση προσόντων που ενισχύουν την απασχολησιμότητά τους και αυξάνουν τις ευκαιρίες για επαγγελματική εξέλιξη. 
            
            
               Λόγω της αποδεδειγμένης αποτελεσματικότητάς τους για τη διευκόλυνση της πρόσβασης στην αγορά εργασίας και την ενίσχυση των ευκαιριών σταδιοδρομίας, τα προγράμματα μαθητείας αποτελούν προτεραιότητα πολιτικής στην ΕΕ, καθώς η ανεργία των νέων (16,9% τον Ιούλιο του 2017) στην ΕΕ παραμένει υπερδιπλάσια του συνολικού ποσοστού ανεργίας (7,7% τον Ιούλιο του 2017). 
            
            
               Στοιχεία από το Ευρωπαϊκό Κέντρο για την Ανάπτυξη της Επαγγελματικής Κατάρτισης (Cedefop) και τη διαδικασία του Ευρωπαϊκού Εξαμήνου δείχνουν ότι τα περισσότερα κράτη μέλη προωθούν σημαντικές μεταρρυθμίσεις στον τομέα της μαθητείας και υπάρχει ισχυρή ώθηση για την ενίσχυση της προσφοράς θέσεων μαθητείας. 
            
            
               Τα θετικά αποτελέσματα των προγραμμάτων μαθητείας στις συνθήκες της αγοράς εργασίας και στην απασχολησιμότητα των νέων εξαρτώνται από την ποιότητά τους. Τα προγράμματα μαθητείας είναι ευρέως διαδεδομένα –αλλά οργανώνονται με πολύ διαφορετικό τρόπο– ανά την ΕΕ. Ο ΟΟΣΑ έχει τονίσει ότι απαιτούνται πρότυπα υψηλής ποιότητας ώστε να αποφευχθεί το ενδεχόμενο τα προγράμματα μαθητείας να προσανατολίζονται σε θέσεις εργασίας χαμηλής ειδίκευσης. Ακόμη και ένα μικρό ποσοστό προσφερόμενων θέσεων χαμηλής ποιότητας μπορεί να βλάψει τη συνολική φήμη τους
                  1
               . 
            
            
               Η παρούσα σύσταση βασίζεται στα πλέον πρόσφατα στοιχεία που διατίθενται στον τομέα αυτό και παρέχει κατευθύνσεις σχετικά με τον τρόπο συγκρότησης προγραμμάτων μαθητείας που αποδίδουν και παράγουν αποτελέσματα τόσο για τους μαθητευόμενους όσο και για τους εργοδότες.
            
            
               Επιπλέον, η αμοιβαία εμπιστοσύνη που αναπτύσσεται με βάση ένα σύνολο από κοινού συμφωνηθέντων κριτηρίων μπορεί να έχει θετικό αντίκτυπο στην κινητικότητα των μαθητευόμενων.
            
            
               Η παρούσα σύσταση συμπληρώνει τις πρωτοβουλίες της Ένωσης για τη διευκόλυνση της μετάβασης των νέων στην απασχόληση, κυρίως δε τη σύσταση του Συμβουλίου σχετικά με ένα ποιοτικό πλαίσιο για τις περιόδους πρακτικής άσκησης.
            
            
               Ο γενικός στόχος είναι η ενίσχυση της απασχολησιμότητας και της προσωπικής ανάπτυξης των μαθητευόμενων και η συμβολή στην ανάπτυξη εργατικού δυναμικού με υψηλού επιπέδου δεξιότητες και επαγγελματικά προσόντα, το οποίο να ανταποκρίνεται στις ανάγκες της αγοράς εργασίας.
            
            
               Ο ειδικός στόχος είναι η παροχή ενός συνεκτικού πλαισίου για τα προγράμματα μαθητείας με βάση μια κοινή αντίληψη των στοιχείων που ορίζουν την ποιότητα και την αποτελεσματικότητα, λαμβανομένης υπόψη της ποικιλομορφίας των συστημάτων επαγγελματικής εκπαίδευσης και κατάρτισης (ΕΕΚ) στα κράτη μέλη. 
            
            
               Το πλαίσιο αυτό θα στηρίζει μεταρρυθμίσεις στον τομέα της μαθητείας στα κράτη μέλη, με στόχο να ενισχυθεί η ποιότητα και η αποτελεσματικότητα των προγραμμάτων μαθητείας. 
            
            
               •Πεδίο εφαρμογής της πρότασης
            
            
               
                  Με την παρούσα σύσταση τα κράτη μέλη ενθαρρύνονται να εφαρμόσουν ένα ολοκληρωμένο και συνεκτικό σύνολο κριτηρίων για ποιοτικά και αποτελεσματικά προγράμματα μαθητείας. Για τους σκοπούς της παρούσας σύστασης, τα προγράμματα μαθητείας νοούνται ως εξής:
               
            
            
               προγράμματα τυπικής επαγγελματικής εκπαίδευσης και κατάρτισης, τα οποία συνδυάζουν την ουσιαστική μάθηση στον χώρο εργασίας, τόσο σε επιχειρήσεις όσο και σε άλλους χώρους εργασίας, με τη μάθηση σε ιδρύματα εκπαίδευσης ή κατάρτισης, και τα οποία οδηγούν στην απόκτηση επαγγελματικών προσόντων που αναγνωρίζονται σε εθνικό επίπεδο. Τα εν λόγω προγράμματα χαρακτηρίζονται από την ύπαρξη συμβατικής σχέσης μεταξύ του μαθητευόμενου, του εργοδότη και/ή του ιδρύματος επαγγελματικής εκπαίδευσης και κατάρτισης, καθώς και από το γεγονός ότι ο μαθητευόμενοι λαμβάνουν αμοιβή ή αποζημίωση για την εργασία τους. 
            
            
               Ο παρών ορισμός είναι αρκετά ευρύς ώστε να καλύπτει τις διάφορες μορφές προγραμμάτων μαθητείας που υπάρχουν στα κράτη μέλη και έχει αναπτυχθεί και χρησιμοποιείται στο πλαίσιο της ευρωπαϊκής συμμαχίας για θέσεις μαθητείας.
            
            
               •Το πολιτικό πλαίσιο 
            
         
         
            
               Με τη Διακήρυξη της Ρώμης
                  2
                της 25ης Μαρτίου 2017, οι Ευρωπαίοι ηγέτες δήλωσαν ότι θα καταβάλουν προσπάθειες για να υλοποιήσουν «μια Ένωση όπου οι νέοι θα λαμβάνουν την καλύτερη δυνατή εκπαίδευση και κατάρτιση και θα μπορούν να σπουδάζουν και να αναζητούν εργασία σε όλη την ήπειρο». Η παροχή ποιοτικών και αποτελεσματικών προγραμμάτων μαθητείας αποτελεί ουσιώδες μέρος αυτής της δέσμευσης, διότι μέσω αυτών οι νέοι αποκτούν δεξιότητες οι οποίες παρέχουν πρόσβαση στην αγορά εργασίας. 
            
            
               Ο ευρωπαϊκός πυλώνας κοινωνικών δικαιωμάτων
                  3
               , ο οποίος παρουσιάστηκε στις 26 Απριλίου 2017, διατυπώνει 20 βασικές αρχές και δικαιώματα που έχουν σκοπό να στηρίξουν τη δημιουργία δίκαιων και εύρυθμων αγορών εργασίας και συστημάτων πρόνοιας. Οι εν λόγω αρχές και δικαιώματα διαρθρώνονται σε τρεις κατηγορίες, οι οποίες είναι όλες σημαντικές για την παροχή ποιοτικών και αποτελεσματικών προγραμμάτων μαθητείας: 1) ισότητα ευκαιριών και πρόσβαση στην αγορά εργασίας· 2) δίκαιοι όροι εργασίας· 3) κοινωνική προστασία και ένταξη. Βάσει της πρώτης αρχής, κάθε άνθρωπος έχει δικαίωμα σε ποιοτική και χωρίς αποκλεισμούς εκπαίδευση, κατάρτιση και διά βίου μάθηση, προκειμένου να διατηρήσει και να αποκτήσει δεξιότητες που θα του επιτρέψουν να συμμετέχει πλήρως στην κοινωνία και να διαχειρίζεται με επιτυχία τις αλλαγές στην αγορά εργασίας. 
            
            
               •Η μαθητεία στο πολιτικό θεματολόγιο 
            
            
               Τον Ιούνιο του 2016, στο «Νέο θεματολόγιο δεξιοτήτων για την Ευρώπη»
                  4
                υπογραμμίστηκε ότι οι επιχειρήσεις και οι κοινωνικοί εταίροι θα πρέπει να συμμετέχουν στον σχεδιασμό και την παροχή επαγγελματικής εκπαίδευσης και κατάρτισης και προγραμμάτων μαθητείας στον χώρο εργασίας. Η Επιτροπή δήλωσε την πρόθεσή της να στηρίξει τις ευκαιρίες που δίνονται για αύξηση της μάθησης με βάση την εργασία, να αναπτύξει μια σειρά υπηρεσιών υποστήριξης για την ανταλλαγή γνώσεων, τη δικτύωση και τη συνεργασία κατά τις περιόδους μαθητείας, και να στηρίξει τους κοινωνικούς εταίρους στην προσπάθειά τους να προωθήσουν το κοινό τους έργο με την καθιέρωση ενός πιθανού ποιοτικού πλαισίου για τις περιόδους μαθητείας. Η δέσμευση αυτή επιβεβαιώθηκε στην ανακοίνωση του Δεκεμβρίου 2016 με τίτλο «Επένδυση στη νεολαία της Ευρώπης», όπου διατυπώθηκε η πρόθεση να παρουσιαστεί μια πρωτοβουλία για την προώθηση της ποιότητας, της προσφοράς, της ελκυστικότητας και του ανοιχτού χαρακτήρα της μαθητείας
                  5
               . 
            
            
               Το νέο θεματολόγιο δεξιοτήτων βασίστηκε σε παλαιότερες πρωτοβουλίες, όπως η ευρωπαϊκή συμμαχία για θέσεις μαθητείας (EAfA), η οποία δρομολογήθηκε το 2013 με στόχο να ενισχυθεί η ποιότητα, η προσφορά και η προβολή των προγραμμάτων μαθητείας, και (πιο πρόσφατα) η κινητικότητα των μαθητευόμενων. Στην EAfA έχουν προσχωρήσει 27 κράτη μέλη
                  6
                αναλαμβάνοντας δεσμεύσεις σε εθνικό επίπεδο, ενώ πάνω από 200 δεσμεύσεις έχουν αναληφθεί από επιχειρήσεις, κοινωνικούς εταίρους, φορείς παροχής επαγγελματικής εκπαίδευσης και κατάρτισης και άλλους ενδιαφερόμενους. Μέσω των δεσμεύσεων αυτών έχουν προσφερθεί πάνω από 700 000 θέσεις μαθητείας, πρακτικής άσκησης και πρώτης εργασίας. 
            
            
               Στη σύσταση του Συμβουλίου, της 22ας Απριλίου 2013, για τη θέσπιση εγγυήσεων για τη νεολαία
                  7
                τα κράτη μέλη καλούνται να εξασφαλίζουν ότι όλοι οι νέοι ηλικίας κάτω των 25 ετών λαμβάνουν προσφορά απασχόλησης καλής ποιότητας, συνεχούς εκπαίδευσης, μαθητείας ή άσκησης εντός περιόδου τεσσάρων μηνών από τη στιγμή που καθίστανται άνεργοι ή εξέρχονται από την επίσημη εκπαίδευση. Έως τα τέλη του 2016, στο πλαίσιο των εγγυήσεων για τη νεολαία είχαν προσφερθεί περίπου 390 000 θέσεις μαθητείας. 
            
            
               Το Ευρωπαϊκό Ελεγκτικό Συνέδριο συνέστησε να καθοριστούν ποιοτικά κριτήρια για τις θέσεις μαθητείας που θα λάβουν στήριξη από τον προϋπολογισμό της Ένωσης
                  8
               , ενώ και το Ευρωπαϊκό Κοινοβούλιο
                  9
                κάλεσε να ληφθούν μέτρα για την καθιέρωση προτύπων ποιότητας για τις θέσεις μαθητείας. Σε πρόσφατη μελέτη του Κοινοβουλίου εξετάζεται η ανάγκη να διευκρινιστούν τα ζητήματα της σύμβασης απασχόλησης και της αμοιβής στα προγράμματα μαθητείας
                  10
               . 
            
            
               Το 2015, οι ευρωπαϊκές κυβερνήσεις και οι κοινωνικοί εταίροι συμφώνησαν επί των συμπερασμάτων της Ρίγας όσον αφορά τα μεσοπρόθεσμα παραδοτέα (2015-2020) στον τομέα της επαγγελματικής εκπαίδευσης και κατάρτισης. Μία προτεραιότητα είναι η «προώθηση της μάθησης στον χώρο εργασίας, σε όλες τις μορφές της, με ιδιαίτερη προσοχή σε προγράμματα μαθητείας, με τη συμμετοχή των κοινωνικών εταίρων, των επιχειρήσεων, των επιμελητηρίων και των παρόχων επαγγελματικής εκπαίδευσης και κατάρτισης, καθώς και με την προώθηση της καινοτομίας και της επιχειρηματικότητας».
            
            
               Από τον Μάιο του 2018, τα κράτη μέλη θα δημοσιεύουν στο ευρωπαϊκό δίκτυο υπηρεσιών απασχόλησης (EURES) τις κενές θέσεις για περιόδους μαθητείας βάσει σύμβασης εργασίας
                  11
               . Η βελτιωμένη διαφάνεια θα καθιστά ευκολότερη την αντιστοίχιση των υποψηφίων με τις διαθέσιμες προσφορές θέσεων σε άλλες χώρες. Θα ενθαρρυνθεί επίσης η συνεργασία όσον αφορά την κινητικότητα των μαθητευόμενων που παρέχεται από το πρόγραμμα Erasmus+ και πέραν αυτού.
            
            
               •Εργασίες υπό εξέλιξη σχετικά με την ποιότητα και την αποτελεσματικότητα
            
            
               Στο πλαίσιο της EAfA, έχουν καταβληθεί σημαντικές προσπάθειες για την ενίσχυση των αποδεικτικών στοιχείων σχετικά με τα ζητήματα της ποιότητας και της αποτελεσματικότητας των προγραμμάτων μαθητείας. Στις 15 Οκτωβρίου 2013 τα κράτη μέλη εξέδωσαν δήλωση του Συμβουλίου σχετικά με την ευρωπαϊκή συμμαχία για θέσεις μαθητείας. Στη δήλωση διατυπώνονται κοινές κατευθυντήριες αρχές όσον αφορά την αποτελεσματικότητα και την ελκυστικότητα των προγραμμάτων μαθητείας, οι οποίες θα πρέπει να ενισχύονται και να τηρούνται όπου απαιτείται και ανάλογα με τις συνθήκες που επικρατούν σε κάθε κράτος. 
            
            
               Εντός του στρατηγικού πλαισίου για την ευρωπαϊκή συνεργασία στον τομέα της εκπαίδευσης και της κατάρτισης (ΕΚ 2020), μια ομάδα εργασίας για την επαγγελματική εκπαίδευση και κατάρτιση (2014-2015), αποτελούμενη από εκπροσώπους κρατών μελών, κοινωνικών εταίρων και φορέων ΕΕΚ, ανέπτυξε 20 κατευθυντήριες αρχές για υψηλών επιδόσεων προγράμματα μαθητείας και για τη μάθηση στον χώρο εργασίας, με επίκεντρο τέσσερα θέματα: 1) εθνική διακυβέρνηση και συμμετοχή των κοινωνικών εταίρων· 2) στήριξη για τις επιχειρήσεις, ιδίως τις ΜΜΕ, που προσφέρουν θέσεις μαθητείας· 3) ελκυστικότητα των θέσεων μαθητείας και βελτιωμένος επαγγελματικός προσανατολισμός· 4) διασφάλιση της ποιότητας όσον αφορά τη μάθηση στον χώρο εργασίας. 
            
            
               Με τη χρηματοδοτική στήριξη της Επιτροπής, οι διεπαγγελματικοί ευρωπαϊκοί κοινωνικοί εταίροι εκπόνησαν έργα σχετικά με την ποιότητα (ETUC) και τη σχέση κόστους-αποτελεσματικότητας (υπό την αιγίδα της BusinessEurope εξ ονόματος των διεπαγγελματικών οργανώσεων εργοδοτών της ΕΕ) των προγραμμάτων μαθητείας. Τον Ιούνιο του 2016 συμφώνησαν επί της κοινής δήλωσης για ένα κοινό όραμα για τις θέσεις μαθητείας. 
            
            
               Κατόπιν πρωτοβουλίας της ETUC και της BusinessEurope, η τριμερής συμβουλευτική επιτροπή για την επαγγελματική κατάρτιση (ACVT) –η οποία συγκροτείται από εκπροσώπους των κυβερνήσεων και των κοινωνικών εταίρων από όλα τα κράτη μέλη– εξέδωσε τον Δεκέμβριο του 2016 γνώμη σχετικά με ένα κοινό όραμα για ποιοτική και αποτελεσματική μαθητεία και μάθηση στον χώρο εργασίας, στην οποία απαριθμούνται 16 στοιχεία τα οποία πρέπει να λαμβάνονται υπόψη κατά τη συγκρότηση προγραμμάτων μαθητείας.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Στον βαθμό που οι θέσεις μαθητείας στηρίζονται σε σύμβαση εργασίας, οι μαθητευόμενοι είναι εξ ορισμού εκπαιδευόμενοι ΕΕΚ και εργαζόμενοι ταυτόχρονα. Ως εκ τούτου, η νομική βάση για την παρούσα πρωτοβουλία είναι τα άρθρα 153, 166 και 292 της ΣΛΕΕ. 
            
            
               Σύμφωνα με το άρθρο 166 της ΣΛΕΕ, η Ένωση εφαρμόζει πολιτική επαγγελματικής εκπαίδευσης, η οποία στηρίζει και συμπληρώνει τις δράσεις των κρατών μελών, σεβόμενη ταυτόχρονα πλήρως την αρμοδιότητα των κρατών μελών για το περιεχόμενο και την οργάνωση της επαγγελματικής εκπαίδευσης.
            
            
               Σύμφωνα με το άρθρο 153 της ΣΛΕΕ, η Ένωση υποστηρίζει και συμπληρώνει τη δράση των κρατών μελών, μεταξύ άλλων στους τομείς των όρων εργασίας, της κοινωνικής ασφάλισης και της κοινωνικής προστασίας των εργαζομένων (οι μαθητευόμενοι με σύμβαση εργασίας θεωρούνται εργαζόμενοι), της αφομοίωσης των αποκλειομένων από την αγορά εργασίας προσώπων και της καταπολέμησης του κοινωνικού αποκλεισμού. 
            
            
               Σύμφωνα με το άρθρο 292 της ΣΛΕΕ, το Συμβούλιο μπορεί να διατυπώνει συστάσεις βάσει πρότασης της Επιτροπής στους τομείς αρμοδιότητας της ΕΕ.
            
         
         
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Στις προσπάθειές της για την ανάπτυξη εκπαίδευσης και κατάρτισης υψηλού επιπέδου και την εφαρμογή πολιτικής για την επαγγελματική κατάρτιση, η ΕΕ είναι αρμόδια να ενθαρρύνει τη συνεργασία μεταξύ των κρατών μελών, υποστηρίζοντας και συμπληρώνοντας τη δράση τους, όπου χρειάζεται. Στο πλαίσιο αυτό, ο καθορισμός μιας κοινής αντίληψης για το τι συνιστά ποιοτικά και αποτελεσματικά προγράμματα μαθητείας σε ολόκληρη την Ευρωπαϊκή Ένωση αποτελεί έργο το οποίο μπορεί να επιτελεστεί μόνο σε ευρωπαϊκό επίπεδο. 
            
            
               Ένα ευρωπαϊκό πλαίσιο για ποιοτικά και αποτελεσματικά προγράμματα μαθητείας θα υποστηρίξει και θα συμπληρώσει την εθνική δράση στον τομέα αυτό σύμφωνα με τα άρθρα 166 και 153 της ΣΛΕΕ. Στο πλαίσιο της παρούσας πρωτοβουλίας εφαρμόζεται η αρχή της επικουρικότητας και λαμβάνεται πλήρως υπόψη ότι τα συστήματα εκπαίδευσης και κατάρτισης, όπως και η λειτουργία της αγοράς εργασίας και οι όροι εργασίας, αποτελούν εθνική αρμοδιότητα. Η πρωτοβουλία σέβεται απολύτως την ποικιλομορφία των εθνικών συστημάτων μαθητείας, ενώ προτείνει ένα σύνολο κοινών κριτηρίων για την υποστήριξη των διαφορετικών αυτών προγραμμάτων, εξασφαλίζοντας οφέλη τόσο για τον εκπαιδευόμενο όσο και για τις επιχειρήσεις που παρέχουν ευκαιρίες μαθητείας.
            
            
               Η πρωτοβουλία θα βελτιώσει τη διαφάνεια και την αμοιβαία κατανόηση των συστημάτων μαθητείας και ειδικότερα την ποιότητα και την αποτελεσματικότητα των προγραμμάτων μαθητείας σε ολόκληρη την ΕΕ. Μπορεί επίσης να έχει θετικό αντίκτυπο και στη διασυνοριακή κινητικότητα των αποφοίτων προγραμμάτων μαθητείας καθώς μια συντονισμένη προσέγγιση σε επίπεδο ΕΕ θα μπορούσε να εξασφαλίσει συνέργειες και συνεργασία, μεγιστοποιώντας τις θετικές δευτερογενείς επιπτώσεις.
            
            
               Επιπλέον, η διατύπωση κατευθυντήριων γραμμών σε επίπεδο ΕΕ συμβάλλει στη διαμόρφωση κοινής αντίληψης σχετικά με τους τρόπους με τους οποίους μπορεί να βελτιωθεί η ποιότητα των προγραμμάτων μαθητείας. Αυτό μπορεί επίσης να βοηθήσει τα κράτη μέλη στη χρήση των Ευρωπαϊκών Διαρθρωτικών και Επενδυτικών Ταμείων, ιδίως του Ευρωπαϊκού Κοινωνικού Ταμείου, καθώς και κατά την εφαρμογή της Πρωτοβουλίας για την Απασχόληση των Νέων, η οποία έχει δρομολογηθεί για την αντιμετώπιση της ανεργίας και ειδικότερα της ανεργίας και της αεργίας των νέων.
            
            
               •Αναλογικότητα
            
            
               Οι δράσεις που προτείνονται στο πλαίσιο της σύστασης είναι ανάλογες προς τους επιδιωκόμενους στόχους. Η πρόταση σύστασης του Συμβουλίου θα στηρίξει τις διαδικασίες μεταρρύθμισης που δρομολογούνται από μεμονωμένες χώρες σχετικά με τα προγράμματα μαθητείας και θα συμπληρώσει τις προσπάθειες των κρατών μελών στον τομέα αυτό στο πλαίσιο του Ευρωπαϊκού Εξαμήνου για την Οικονομική Διακυβέρνηση. Η προτεινόμενη δράση σέβεται τις πρακτικές των κρατών μελών και την ποικιλία των συστημάτων. Επιτρέπει την εφαρμογή διαφοροποιημένης προσέγγισης, η οποία αντικατοπτρίζει τη διαφορετική οικονομική, χρηματοοικονομική και κοινωνική κατάσταση και τις διαφορετικές συνθήκες της αγοράς εργασίας στα κράτη μέλη. Η χρήση των υφιστάμενων μηχανισμών παρακολούθησης στο πλαίσιο του Ευρωπαϊκού Εξαμήνου θα διασφαλίσει ότι δεν θα προκύψει πρόσθετος διοικητικός φόρτος.
            
            
               •Επιλογή του νομικού μέσου
            
            
               Το προτεινόμενο μέσο είναι πρόταση σύστασης του Συμβουλίου, η οποία σέβεται τις αρχές της επικουρικότητας και της αναλογικότητας. Βασίζεται στο ισχύον ευρωπαϊκό δίκαιο και συνάδει με το είδος των διαθέσιμων μέσων για ανάληψη ευρωπαϊκής δράσης στους τομείς της εκπαίδευσης και κατάρτισης, καθώς και της απασχόλησης. Ως νομικό μέσο, σηματοδοτεί τη δέσμευση των κρατών μελών για τα μέτρα που προβλέπονται στην παρούσα σύσταση και παρέχει ισχυρή πολιτική βάση για συνεργασία σε ευρωπαϊκό επίπεδο στον τομέα αυτό, διασφαλίζοντας ταυτόχρονα τον πλήρη σεβασμό της αρμοδιότητας των κρατών μελών στο πεδίο της πολιτικής για την εκπαίδευση και την κατάρτιση και της κοινωνικής πολιτικής. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               ·Εκ των υστέρων αξιολογήσεις / έλεγχοι καταλληλότητας ισχύουσας νομοθεσίας
            
            
               Άνευ αντικειμένου. 
            
            
               ·Διαβουλεύσεις με τα ενδιαφερόμενα μέρη
            
            
               Η σύσταση αντικατοπτρίζει τις συζητήσεις και τις διαβουλεύσεις με τους σχετικούς ενδιαφερόμενους, μεταξύ των οποίων περιλαμβάνονται οι κοινωνικοί εταίροι, οι επιχειρήσεις, ενδιάμεσοι φορείς όπως βιομηχανικά, εμπορικά και βιοτεχνικά επιμελητήρια, επαγγελματικές και κλαδικές οργανώσεις, φορείς παροχής εκπαίδευσης και κατάρτισης, οργανώσεις νεολαίας, φοιτητών και γονέων, καθώς και τοπικές, περιφερειακές και εθνικές αρχές. 
            
            
               Προκειμένου να εξασφαλιστεί ακόμη μεγαλύτερη και ευρύτερη συμμετοχή των ευρωπαϊκών διεπαγγελματικών και κλαδικών κοινωνικών εταίρων, καθώς και των εμπορικών και βιομηχανικών επιμελητηρίων, διοργανώθηκαν ακροάσεις στις 30 Μαρτίου και στις 7 Ιουνίου 2017. Τα ενδιαφερόμενα μέρη που έλαβαν μέρος στη διαβούλευση υπογράμμισαν ότι η πρόταση θα πρέπει:
            
            
               ·να βασίζεται στη γνώμη της συμβουλευτικής επιτροπής για την επαγγελματική κατάρτιση, και ειδικότερα στο παράρτημά της σχετικά με στοιχεία για τα προγράμματα μαθητείας και την προσέγγιση εταιρικής σχέσης· 
            
            
               ·να προβλέπει σαφές πεδίο εφαρμογής, αναγνωρίζοντας ταυτόχρονα την ποικιλία των συστημάτων των κρατών μελών και, κατά συνέπεια, τη δυσκολία διατύπωσης ενός από κοινού συμφωνηθέντος ορισμού των προγραμμάτων μαθητείας και της διάκρισής τους από άλλες μορφές μάθησης στον χώρο εργασίας· 
            
            
               ·να αντικατοπτρίζει την ανάγκη εξασφάλισης τόσο της ποιότητας όσο και της αποτελεσματικότητας των προγραμμάτων μαθητείας, σύμφωνα με την κοινή δήλωση των ευρωπαϊκών κοινωνικών εταίρων και τη γνώμη της συμβουλευτικής επιτροπής για την επαγγελματική κατάρτιση· 
            
            
               ·να περιλαμβάνει την κινητικότητα ως στοιχείο, αλλά όχι ως προϋπόθεση, των ποιοτικών και αποτελεσματικών προγραμμάτων μαθητείας. 
            
            
               Οι συζητήσεις πραγματοποιήθηκαν κατά τη συνεδρίαση της συμβουλευτικής επιτροπής για την επαγγελματική κατάρτιση στις 20 Απριλίου 2017. Πέραν των θεμάτων που ήδη αναφέρθηκαν, η συμβουλευτική επιτροπή για την επαγγελματική κατάρτιση συνέστησε στην Επιτροπή: 
            
         
         
            
               ·να παράσχει διευκρινίσεις σχετικά με το τι ακριβώς καλύπτει η πρόταση, δηλαδή αν αφορά αποκλειστικά τα προγράμματα μαθητείας υπό τη στενή έννοια του όρου ή αν καλύπτει και άλλες μορφές μάθησης στον χώρο εργασίας· 
            
            
               ·να αποσαφηνίσει τον τρόπο με τον οποίο η πρόταση συνδέεται με άλλες σχετικές πλατφόρμες και πρωτοβουλίες, όπως η ευρωπαϊκή συμμαχία για θέσεις μαθητείας, το ευρωπαϊκό πλαίσιο αναφοράς για τη διασφάλιση της ποιότητας στην επαγγελματική εκπαίδευση και κατάρτιση (EQAVET) και η ευρωπαϊκή πύλη για την επαγγελματική κινητικότητα EURES. 
            
            
               Ορισμένοι εκπρόσωποι κυβερνήσεων,μέλη της συμβουλευτικής επιτροπής για την επαγγελματική κατάρτιση, εξέφρασαν ανησυχίες σχετικά με το πιθανώς ευρύ πεδίο εφαρμογής του πλαισίου όσον αφορά τα ποιοτικά κριτήρια και τα ζητήματα διακυβέρνησης. 
            
            
               Η Επιτροπή υπογράμμισε ότι η πρόταση, παρότι θα βασίζεται στη γνώμη της συμβουλευτικής επιτροπής για την επαγγελματική κατάρτιση, επί της οποίας είχαν ήδη συμφωνήσει οι εκπρόσωποι των κυβερνήσεων και οι ευρωπαϊκοί κοινωνικοί εταίροι, δεν θα δεσμεύει τα κράτη μέλη στο Συμβούλιο. Τόνισε επίσης την πρόθεσή της να προτείνει ένα πλαίσιο το οποίο να είναι σαφές, κατάλληλο και να κάνει τη διαφορά για τα κράτη μέλη και τα ενδιαφερόμενα μέρη. 
            
            
               Διεξήχθησαν επίσης διαβουλεύσεις με τους γενικούς διευθυντές επαγγελματικής κατάρτισης, τις ευρωπαϊκές ενώσεις φορέων παροχής ΕΕΚ και ενδιαφερόμενα μέρη που συμμετέχουν στην ευρωπαϊκή συμμαχία για θέσεις μαθητείας. 
            
            
               ·Εκτίμηση επιπτώσεων
            
            
               Δεδομένης της συμπληρωματικής προσέγγισης των προτεινόμενων δραστηριοτήτων προς τις πρωτοβουλίες των κρατών μελών αλλά και δεδομένου του οικειοθελούς χαρακτήρα των προτεινόμενων δραστηριοτήτων και του εύρους των αναμενόμενων επιπτώσεων, ο βαθμός στον οποίο οι επιπτώσεις μπορούν να προσδιοριστούν σαφώς εκ των προτέρων είναι περιορισμένος, και ως εκ τούτου δεν διενεργήθηκε εκτίμηση επιπτώσεων. Η πρόταση καταρτίστηκε με βάση τα στοιχεία που συγκεντρώθηκαν στο πλαίσιο μελετών, μέσω διαβουλεύσεων με τα κύρια ενδιαφερόμενα μέρη, και επίσης με βάση τις εργασίες που πραγματοποίησαν επί του θέματος οι ευρωπαϊκοί κοινωνικοί εταίροι και η συμβουλευτική επιτροπή για την επαγγελματική κατάρτιση. 
            
            
               ·Καταλληλότητα του κανονιστικού πλαισίου και απλούστευση
            
            
               Άνευ αντικειμένου.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Οι μεγάλες αποκλίσεις μεταξύ των συστημάτων μαθητείας και η ευελιξία ως προς την εφαρμογή της παρούσας σύστασης καθιστούν δύσκολη την εκτίμηση των δημοσιονομικών επιπτώσεων σε εθνικό επίπεδο. Παρότι ενδέχεται να υπάρξουν έξοδα εκκίνησης, η υψηλότερη ποιότητα και αποτελεσματικότητα των προγραμμάτων μαθητείας αναμένεται να αποφέρει δημοσιονομικά οφέλη μακροπρόθεσμα σε εθνικό και/ή περιφερειακό επίπεδο, σε επίπεδο επιχείρησης ή εργοδότη, καθώς και για τους φορείς παροχής επαγγελματικής εκπαίδευσης και κατάρτισης. Για τους δημόσιους προϋπολογισμούς μπορούν να προκύψουν οφέλη από την αύξηση της απασχολησιμότητας και τη μείωση των δαπανών για την ανεργία, ενώ οι εταιρείες μπορούν να ωφεληθούν από τη βελτίωση της παραγωγικότητας και της ανταγωνιστικότητας. 
            
            
               Στο έγγραφο εργασίας των υπηρεσιών της Επιτροπής που συνοδεύει την παρούσα πρόταση περιγράφονται τρεις τομείς στους οποίους η σύσταση του Συμβουλίου ενδέχεται να έχει επιπτώσεις σε επίπεδο κόστους: 
            
            
               ·Συμμόρφωση
            
            
               Ενδέχεται να προκύψει κόστος από τη συμμόρφωση με τη σύσταση, όπως το κόστος που σχετίζεται με την παροχή αμοιβής ή αποζημίωσης, τη χορήγηση οικονομικών επιδοτήσεων ή κινήτρων, καθώς και την παροχή εκπαιδευτών και συμβούλων για παιδαγωγική υποστήριξη. Ανάλογα με τη διάρθρωση του προγράμματος, το κόστος αυτό θα επιμερίζεται μεταξύ των δημόσιων προϋπολογισμών και των εργοδοτών που παρέχουν κατάρτιση. Μπορεί, για παράδειγμα, να παρασχεθεί χρηματοδότηση από τον εθνικό προϋπολογισμό ή μέσω ειδικών τελών, φόρων ή εθελοντικών συνεισφορών. 
            
            
               ·Διοίκηση
            
            
               Η θέσπιση και εφαρμογή μέτρων ποιότητας μπορεί να συνεπάγεται διοικητικά έξοδα, τα οποία είναι είτε εφάπαξ έξοδα (ή έξοδα εγκατάστασης) είτε τρέχοντα (ή επαναλαμβανόμενα) έξοδα. Παρότι το πλαίσιο θεσπίζεται σε ευρωπαϊκό επίπεδο, ενδέχεται να προκύψουν διοικητικά έξοδα σε εθνικό ή περιφερειακό επίπεδο. 
            
            
               ·Εφαρμογή
            
            
               Είναι πιθανό να προκύψει κάποιο κόστος που σχετίζεται με την εφαρμογή και την παρακολούθηση των κριτηρίων για ποιοτικά και αποτελεσματικά προγράμματα μαθητείας. Ανάλογα με τον τρόπο οργάνωσης των ρόλων και των αρμοδιοτήτων, το εν λόγω κόστος μπορεί να βαρύνει τις δημόσιες αρχές, τους ενδιάμεσους φορείς ή τους φορείς παροχής εκπαίδευσης και κατάρτισης. 
            
            
               Η βελτίωση της ποιότητας και της αποτελεσματικότητας των προγραμμάτων μαθητείας αναμένεται να οδηγήσει σε υψηλότερα επίπεδα δεξιοτήτων, απασχολησιμότητας και παραγωγικότητας. Ο ΟΟΣΑ έχει διαπιστώσει ότι τα άρτια σχεδιασμένα προγράμματα μαθητείας μπορούν να αποτελούν αξιόλογη επένδυση τόσο για τους εργοδότες όσο και για τους μαθητευόμενους, να διευκολύνουν τη μετάβαση των νέων από το σχολείο στην εργασία, καθώς και να στηρίζουν την ανταγωνιστικότητα και την οικονομική ανάπτυξη. 
            
            
               Η σύσταση δεν απαιτεί πρόσθετους πόρους από τον προϋπολογισμό της ΕΕ ούτε πρόσθετους πόρους προσωπικού για την Επιτροπή.
            
         
         
            
               5.
                     ΛΟΙΠΑ ΣΤΟΙΧΕΙΑ
            
            
               ·Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων 
            
            
               Σε εθνικό επίπεδο, στην πρόταση σύστασης του Συμβουλίου τα κράτη μέλη καλούνται να προωθήσουν την ενεργό συμμετοχή των κοινωνικών εταίρων στον σχεδιασμό, στη διακυβέρνηση και στην εφαρμογή προγραμμάτων μαθητείας, σύμφωνα με τα εθνικά συστήματα εργασιακών σχέσεων και τις πρακτικές στον τομέα της εκπαίδευσης και της κατάρτισης. Τα κράτη μέλη θα πρέπει επίσης να συμπεριλάβουν τα σχετικά μέτρα στα εθνικά προγράμματα μεταρρυθμίσεων στο πλαίσιο του Ευρωπαϊκού Εξαμήνου και να λάβουν υπόψη το παρόν πλαίσιο κατά τη χρήση χρηματοδότησης και μηχανισμών της Ένωσης.
            
            
               Η Επιτροπή καλείται να παρακολουθεί την εφαρμογή του πλαισίου με την υποστήριξη της συμβουλευτικής επιτροπής για την επαγγελματική κατάρτιση, με βάση τις υφιστάμενες ρυθμίσεις υποβολής εκθέσεων στο πλαίσιο του Ευρωπαϊκού Εξαμήνου, και να υποβάλει έκθεση στο Συμβούλιο εντός τριών ετών. 
            
            
               ·Επεξηγηματικά έγγραφα (για οδηγίες)
            
            
               Άνευ αντικειμένου.
            
            
               ·Αναλυτική επεξήγηση των επιμέρους διατάξεων της πρότασης
            
            
               Συστάσεις προς τα κράτη μέλη 
            
            
               Λαμβανομένης υπόψη της ποικιλομορφίας των εθνικών δομών και συστημάτων, το πλαίσιο θα παρέχει ένα σύνολο κριτηρίων για την παροχή ποιοτικών και αποτελεσματικών προγραμμάτων μαθητείας, επιτρέποντας ταυτόχρονα να δίνεται προτεραιότητα σε διαφορετικά στοιχεία των εν λόγω κριτηρίων σε κάθε κράτος μέλος, ανάλογα με τις ιδιαιτερότητες και τις διαφορετικές ανάγκες των εθνικών συστημάτων μαθητείας. Η ευελιξία αυτή είναι απαραίτητη, δεδομένων των μεγάλων αποκλίσεων μεταξύ των εθνικών συστημάτων και των διαφόρων πιθανών λύσεων πολιτικής που μπορούν να εφαρμοστούν σε εθνικό επίπεδο. 
            
            
               Στη σύσταση γίνεται διάκριση μεταξύ δύο συνόλων κριτηρίων: το ένα αφορά τους απαραίτητους όρους μάθησης και εργασίας στο πλαίσιο των προγραμμάτων μαθητείας και το άλλο αφορά το πλαίσιο όρων για τις θέσεις μαθητείας σε επίπεδο συστήματος. 
            
            
               Κριτήρια για τους όρους μάθησης και εργασίας
            
            
               Προκειμένου να διασφαλίζεται η ποιότητα και η αποτελεσματικότητα των προγραμμάτων μαθητείας, η σύσταση καλύπτει τα ακόλουθα επτά κριτήρια για τους όρους μάθησης και εργασίας:
            
            
               1) γραπτή σύμβαση· 2) μαθησιακά αποτελέσματα· 3) παιδαγωγική υποστήριξη· 4) συνιστώσα χώρου εργασίας· 5) αμοιβή και/ή αποζημίωση· 6) κοινωνική προστασία· 7) όροι εργασίας, υγείας και ασφάλειας.
            
            
               Κριτήρια για το πλαίσιο όρων
            
            
               Η σύσταση καλύπτει επίσης τα ακόλουθα επτά κριτήρια για το πλαίσιο όρων που θα πρέπει να διασφαλίζονται, προκειμένου να υποστηριχθεί η δημιουργία και η λειτουργία ποιοτικών και αποτελεσματικών προγραμμάτων μαθητείας:
            
            
               8) κανονιστικό πλαίσιο· 9) συμμετοχή των κοινωνικών εταίρων· 10) στήριξη για τις επιχειρήσεις· 11) ευέλικτες διαδρομές και κινητικότητα· 12) επαγγελματικός προσανατολισμός και ευαισθητοποίηση· 13) διαφάνεια· 14) διασφάλιση ποιότητας και παρακολούθηση της εξέλιξης των αποφοίτων.
            
            
               Περαιτέρω επεξηγήσεις σχετικά με καθένα από τα κριτήρια αυτά παρέχονται στο συνοδευτικό έγγραφο εργασίας των υπηρεσιών της Επιτροπής.
            
            
               Παρακολούθηση στο επίπεδο της ΕΕ
            
            
               Η σύσταση περιλαμβάνει διατάξεις για την ανάπτυξη δέσμης υπηρεσιών υποστήριξης για την ανταλλαγή γνώσεων, τη δικτύωση και την αμοιβαία μάθηση, με σκοπό την παροχή συνδρομής στα κράτη μέλη και στους σχετικούς ενδιαφερόμενους ώστε να εφαρμόσουν προγράμματα μαθητείας σύμφωνα με το παρόν πλαίσιο. Με την παρούσα σύσταση δίνεται συνέχεια στην ανακοίνωση της Επιτροπής με τίτλο «Επένδυση στη νεολαία της Ευρώπης», στην οποία εξαγγέλθηκε η σύσταση υπηρεσίας στήριξης των θέσεων μαθητείας με βάση τη ζήτηση, η οποία θα βασίζεται στο επιτυχημένο μοντέλο συγκριτικής μάθησης των δημόσιων υπηρεσιών απασχόλησης και θα στηρίζει τα κράτη κατά τη θέσπιση ή τη μεταρρύθμιση των συστημάτων μαθητείας.
            
            
               Προτείνει επίσης να καταβληθούν περαιτέρω προσπάθειες για την ευαισθητοποίηση και τη στήριξη της εφαρμογής του πλαισίου αυτού μέσω σχετικής χρηματοδότησης της ΕΕ.
            
         
         
            
               2017/0244 (NLE)
            
            
               Πρόταση
            
            
               ΣΥΣΤΑΣΗ ΤΟΥ ΣΥΜΒΟΥΛΙΟΥ
            
            
               σχετικά με ένα ευρωπαϊκό πλαίσιο για
                  ποιοτικά και αποτελεσματικά προγράμματα μαθητείας
               
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως
            
            
               τα άρθρα 153, 166 και 292,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Τα ποιοτικά και αποτελεσματικά προγράμματα μαθητείας που οδηγούν στην απόκτηση ενός συνδυασμού δεξιοτήτων που σχετίζονται με συγκεκριμένη θέση εργασίας, εργασιακής εμπειρίας και μάθησης, καθώς και βασικών ικανοτήτων διευκολύνουν την είσοδο των νέων στην αγορά εργασίας, καθώς και την εξέλιξη της σταδιοδρομίας των ενηλίκων και τη μετάβαση στην απασχόληση.
            
            
               (2)Τα άρτια σχεδιασμένα προγράμματα μαθητείας ωφελούν τόσο τους εργοδότες όσο και τους εκπαιδευόμενους. Με την καθιέρωση προτύπων υψηλής ποιότητας αποφεύγεται το ενδεχόμενο τα προγράμματα μαθητείας να προσανατολίζονται σε θέσεις εργασίας χαμηλής ειδίκευσης και σε ανεπαρκή κατάρτιση που βλάπτουν τη φήμη τους. Τα προγράμματα μαθητείας καλής ποιότητας συμβάλλουν επίσης στην κοινωνική ένταξη μέσω της ενσωμάτωσης μειονεκτούντων εκπαιδευόμενων και ατόμων που προέρχονται από οικογένειες μεταναστών στην αγορά εργασίας.
            
            
               (3)Τα ποιοτικά και αποτελεσματικά προγράμματα μαθητείας δημιουργούνται μέσω διαρθρωμένων εταιρικών σχέσεων στις οποίες συμμετέχουν όλοι οι σχετικοί ενδιαφερόμενοι, ιδίως οι κοινωνικοί εταίροι, οι επιχειρήσεις, ενδιάμεσοι φορείς όπως βιομηχανικά, εμπορικά και βιοτεχνικά επιμελητήρια, επαγγελματικές και κλαδικές οργανώσεις, φορείς παροχής επαγγελματικής εκπαίδευσης και κατάρτισης, οργανώσεις νεολαίας και γονέων, καθώς και τοπικές, περιφερειακές και εθνικές αρχές. Από το 2013, η Επιτροπή σε συνεργασία με τα κράτη μέλη και τους σχετικούς ενδιαφερόμενους προωθεί την προσφορά, την ποιότητα και την προβολή των προγραμμάτων μαθητείας μέσω της ευρωπαϊκής συμμαχίας για θέσεις μαθητείας, η οποία έχει οδηγήσει μέχρι στιγμής σε περισσότερες από 700 000 προσφορές θέσεων μαθητείας, θέσεων πρακτικής άσκησης ή προσφορές πρώτης θέσης εργασίας. Πρωτοβουλίες υπό την αιγίδα της επιχειρηματικής κοινότητας, όπως το Ευρωπαϊκό Σύμφωνο για τη Νεολαία, οδήγησαν σε περισσότερες προσφορές και βοήθησαν στην προώθηση εταιρικών σχέσεων μεταξύ επιχειρήσεων και εκπαιδευτικών ιδρυμάτων σε ολόκληρη την Ένωση. 
            
            
               (4)Οι ευρωπαϊκοί διεπαγγελματικοί κοινωνικοί εταίροι συνέλεξαν αποδεικτικά στοιχεία για την ποιότητα και τη σχέση κόστους-αποτελεσματικότητας των προγραμμάτων μαθητείας μέσω των παράλληλων έργων τους και της κοινής δήλωσης που εξέδωσαν τον Ιούνιο του 2016 για ένα κοινό όραμα για τις θέσεις μαθητείας, η οποία αποτέλεσε τη βάση για τη γνώμη σχετικά με ένα κοινό όραμα για ποιοτική και αποτελεσματική μαθητεία και μάθηση στον χώρο εργασίας, η οποία εκδόθηκε στις 2 Δεκεμβρίου 2016 από τη συμβουλευτική επιτροπή για την επαγγελματική κατάρτιση.
            
            
               (5)Το ευρωπαϊκό πλαίσιο επαγγελματικών προσόντων (ΕΠΕΠ), το οποίο θεσπίστηκε για πρώτη φορά το 2008 και αναθεωρήθηκε το 2017
                  12
               , βελτιώνει τη διαφάνεια, τη συγκρισιμότητα και τη δυνατότητα μεταφοράς των επαγγελματικών προσόντων. 
            
            
               (6)Με τη σύσταση του Συμβουλίου, της 18ης Ιουνίου 2009, για τη δημιουργία ευρωπαϊκού πλαισίου αναφοράς για τη διασφάλιση της ποιότητας στην επαγγελματική εκπαίδευση και κατάρτιση (EQAVET)
                  13
                θεσπίστηκε ένας μηχανισμός αναφοράς με σκοπό να βοηθά τα κράτη μέλη να προωθούν και να παρακολουθούν τη συνεχή βελτίωση των συστημάτων τους στον τομέα της επαγγελματικής εκπαίδευσης και κατάρτισης. 
            
            
               (7)Μέσω του Ευρωπαϊκού Χάρτη Ποιότητας για την Πρακτική Άσκηση και τη Μαθητεία, που εκδόθηκε το 2012, το Ευρωπαϊκό Φόρουμ Νεολαίας παρότρυνε τις ευρωπαϊκές χώρες, τα ευρωπαϊκά θεσμικά όργανα και τους κοινωνικούς εταίρους να θεσπίσουν ή να ενισχύσουν τα νομικά πλαίσια ποιότητας για τα προγράμματα μαθητείας.
            
            
               (8)Στη σύσταση του Συμβουλίου, της 22ας Απριλίου 2013, για τη θέσπιση εγγυήσεων για τη νεολαία
                  14
                τα κράτη μέλη καλούνται να εξασφαλίζουν ότι όλοι οι νέοι ηλικίας κάτω των 25 ετών λαμβάνουν προσφορά απασχόλησης καλής ποιότητας, συνεχούς εκπαίδευσης, μαθητείας ή άσκησης εντός περιόδου τεσσάρων μηνών από τη στιγμή που καθίστανται άνεργοι ή εξέρχονται από την επίσημη εκπαίδευση.
            
            
               (9)Σε κοινή δήλωση, της 2ας Ιουλίου 2013, για τη θέσπιση της ευρωπαϊκής συμμαχίας για θέσεις μαθητείας, οι ευρωπαϊκοί κοινωνικοί εταίροι, η Ευρωπαϊκή Επιτροπή και το Συμβούλιο της Ευρωπαϊκής Ένωσης ανέλαβαν τη δέσμευση να συμβάλουν στην προσφορά, την ποιότητα και την ελκυστικότητα των προγραμμάτων μαθητείας. 
            
            
               (10)Στη δήλωση του Συμβουλίου, της 15ης Οκτωβρίου 2013, για την ευρωπαϊκή συμμαχία για θέσεις μαθητείας επισημάνθηκε ότι η αποτελεσματικότητα και η ελκυστικότητα των προγραμμάτων μαθητείας πρέπει να ενισχύεται από τη συμμόρφωσή τους σε πληθώρα κοινών κατευθυντήριων αρχών.
            
            
               (11)Με τη σύσταση του Συμβουλίου σχετικά με ένα ποιοτικό πλαίσιο για τις περιόδους πρακτικής άσκησης
                  15
               , η οποία εκδόθηκε στις 10 Μαρτίου 2014, θεσπίστηκε σειρά αρχών για τη βελτίωση της ποιότητας των περιόδων πρακτικής άσκησης εκτός του πλαισίου της τυπικής εκπαίδευσης και κατάρτισης.
            
         
         
            
               (12)Τα συμπεράσματα της Ρίγας, της 22ας Ιουνίου 2015, τα οποία εγκρίθηκαν από τους αρμόδιους υπουργούς για θέματα επαγγελματικής εκπαίδευσης και κατάρτισης, έθεσαν τη μάθηση στον χώρο εργασίας σε όλες τις μορφές της, με ιδιαίτερη προσοχή σε προγράμματα μαθητείας, και την ανάπτυξη μηχανισμών διασφάλισης της ποιότητας ως δύο από τις πέντε ευρωπαϊκές προτεραιότητες για την περίοδο 2015-2020.
            
            
               (13)Κατά τη διάρκεια της αποστολής της για την περίοδο 2014-2015, η ομάδα εργασίας για την επαγγελματική εκπαίδευση και κατάρτιση του στρατηγικού πλαισίου «Εκπαίδευση και Κατάρτιση 2020» ανέπτυξε 20 κατευθυντήριες αρχές για υψηλών επιδόσεων προγράμματα μαθητείας και για τη μάθηση στον χώρο εργασίας.
            
            
               (14)Στην έκθεσή του σχετικά με το πρόγραμμα Erasmus+ και άλλα εργαλεία για την προώθηση της κινητικότητας στο πλαίσιο της επαγγελματικής εκπαίδευσης και κατάρτισης – μια προσέγγιση διά βίου μάθησης, της 4ης Μαρτίου 2016, το Ευρωπαϊκό Κοινοβούλιο κάλεσε να ληφθούν μέτρα για την καθιέρωση προτύπων ποιότητας για τις θέσεις μαθητείας. 
            
            
               (15)Ο κανονισμός (ΕΕ) 2016/589 του Ευρωπαϊκού Κοινοβουλίου και του Συμβουλίου
                  16
                ορίζει ότι, από τον Μάιο του 2018, προγράμματα μαθητείας τα οποία βασίζονται σε σύμβαση εργασίας μπορούν να διαφημίζονται στο EURES, την ευρωπαϊκή πύλη για την επαγγελματική κινητικότητα. 
            
            
               (16)Στην ανακοίνωσή της, της 10ης Ιουνίου 2016, σχετικά με ένα νέο θεματολόγιο δεξιοτήτων για την Ευρώπη, η Επιτροπή τόνισε τη στήριξή της προς τους κοινωνικούς εταίρους, προκειμένου να προωθήσουν τα αποτελέσματα των κοινών τους έργων, για παράδειγμα για την καθιέρωση ενός ποιοτικού πλαισίου για τις περιόδους μαθητείας.
            
            
               (17)Στην ανακοίνωση της Επιτροπής με τίτλο «Επένδυση στη Νεολαία της Ευρώπης», της 7ης Δεκεμβρίου 2016
                  17
               , διατυπώθηκε το αίτημα να καταβάλλουν οι αρμόδιοι φορείς περαιτέρω προσπάθειες υποστήριξης των νέων ώστε να έχουν την καλύτερη δυνατή αφετηρία στη ζωή, επενδύοντας στις γνώσεις, στις δεξιότητες και στις εμπειρίες τους, βοηθώντας τους να βρουν την πρώτη τους θέση εργασίας ή κατάρτιση. Ο στόχος ήταν να βοηθηθούν οι νέοι να αξιοποιήσουν τις ευκαιρίες, να ενσωματωθούν αποτελεσματικά στο κοινωνικό σύνολο, να γίνουν ενεργοί πολίτες και να ακολουθήσουν επιτυχώς μια επαγγελματική σταδιοδρομία, μεταξύ άλλων και μέσω ενός πλαισίου ποιότητας που θα περιγράφει τις βασικές αρχές για τα προγράμματα μαθητείας.
            
            
               (18)Στη Διακήρυξη της Ρώμης, της 25ης Μαρτίου 2017, περιλαμβάνεται η δέσμευση να καταβληθούν προσπάθειες ώστε να υλοποιηθεί μια Ένωση όπου οι νέοι θα λαμβάνουν την καλύτερη δυνατή εκπαίδευση και κατάρτιση και θα μπορούν να σπουδάζουν και να αναζητούν εργασία σε όλη την ήπειρο.
            
            
               (19)Στον ευρωπαϊκό πυλώνα κοινωνικών δικαιωμάτων, της 26ης Απριλίου 2017, διατυπώνεται μια σειρά αρχών που έχουν σκοπό να στηρίξουν τη δημιουργία δίκαιων και εύρυθμων αγορών εργασίας και συστημάτων πρόνοιας, συμπεριλαμβανομένου του δικαιώματος σε ποιοτική και χωρίς αποκλεισμούς εκπαίδευση και κατάρτιση, για την απόκτηση δεξιοτήτων που είναι χρήσιμες για την αγορά εργασίας και για τη συμμετοχή στην κοινωνία. Εκφράζεται δε η φιλοδοξία της Επιτροπής να προτείνει σύσταση του Συμβουλίου στην οποία θα καθορίζονται τα βασικά στοιχεία τα οποία θα πρέπει να εξασφαλίζονται ώστε να παρέχεται στους ανθρώπους η δυνατότητα να αποκτούν κατάλληλες δεξιότητες και επαγγελματικά προσόντα μέσω προγραμμάτων μαθητείας υψηλής ποιότητας.
            
            
               (20)Η πρόταση της Επιτροπής για σύσταση του Συμβουλίου για την παρακολούθηση των αποφοίτων, η οποία εκδόθηκε στις 30 Μαΐου 2017, έχει ως στόχο να βελτιώσει τη διαθεσιμότητα ποιοτικών και ποσοτικών πληροφοριών σχετικά με την εξέλιξη των αποφοίτων, συμπεριλαμβανομένων των μαθητευόμενων, μετά την ολοκλήρωση της εκπαίδευσης και της κατάρτισής τους. 
            
            
               (21)Τα Ευρωπαϊκά Διαρθρωτικά και Επενδυτικά Ταμεία (2014-2020), κυρίως το Ευρωπαϊκό Κοινωνικό Ταμείο (ΕΚΤ) και το Ευρωπαϊκό Ταμείο Περιφερειακής Ανάπτυξης (ΕΤΠΑ), καθώς και το Erasmus+, το ενωσιακό πρόγραμμα για την ανταγωνιστικότητα των επιχειρήσεων και των μικρομεσαίων επιχειρήσεων (COSME), το ενωσιακό πρόγραμμα για την απασχόληση κα την κοινωνική καινοτομία (EaSI), και η Πρωτοβουλία για την Απασχόληση των Νέων (ΠΑΝ), παρέχουν στήριξη για προγράμματα μαθητείας. 
            
            
               (22)Πρόσφατα, το Ευρωπαϊκό Κοινοβούλιο και τα ενδιαφερόμενα μέρη κάλεσαν την Επιτροπή να προωθήσει τη μακροπρόθεσμη κινητικότητα των μαθητευόμενων σε ολόκληρη την ΕΕ, παρέχοντας στους νέους την ευκαιρία να αναπτύξουν τόσο ειδικές δεξιότητες που σχετίζονται με συγκεκριμένη θέση εργασίας όσο και βασικές ικανότητες. Η Επιτροπή ανταποκρίθηκε στην έκκληση αυτή με τη θέσπιση, στο πλαίσιο του προγράμματος Erasmus+, μιας νέας δραστηριότητας με την ονομασία Erasmus Pro, η οποία στηρίζει συγκεκριμένα την τοποθέτηση σε θέση εργασίας στην αλλοδαπή για μεγαλύτερο χρονικό διάστημα.
            
            
               (23)Στις εκθέσεις του σχετικά με το πρόγραμμα «Εγγυήσεις για τη νεολαία» του 2015 και του 2017, το Ευρωπαϊκό Ελεγκτικό Συνέδριο συνιστά στην Επιτροπή να αναπτύξει ποιοτικά κριτήρια για τις θέσεις μαθητείας και άλλες προσφορές θέσεων που λαμβάνουν στήριξη στο πλαίσιο της εν λόγω πρωτοβουλίας. 
            
            
               (24)Η διαμόρφωση κοινής αντίληψης μεταξύ των κρατών μελών για τα ποιοτικά και αποτελεσματικά προγράμματα μαθητείας στηρίζει τις προσπάθειές τους για τη μεταρρύθμιση και τον εκσυγχρονισμό των συστημάτων μαθητείας ώστε να παρέχουν άριστη διαδρομή μάθησης και επαγγελματικής σταδιοδρομίας. Η κοινή αντίληψη συμβάλλει στην αύξηση της αμοιβαίας εμπιστοσύνης και με τον τρόπο αυτό διευκολύνει τη διασυνοριακή κινητικότητα των μαθητευόμενων.
            
            
               (25)Ο γενικός στόχος της παρούσας σύστασης είναι η ενίσχυση της απασχολησιμότητας και της προσωπικής ανάπτυξης των μαθητευόμενων και η συμβολή στην ανάπτυξη εργατικού δυναμικού με υψηλού επιπέδου δεξιότητες και επαγγελματικά προσόντα, το οποίο να ανταποκρίνεται στις ανάγκες της αγοράς εργασίας.
            
            
               (26)Ο ειδικός στόχος είναι η παροχή ενός συνεκτικού πλαισίου για τα προγράμματα μαθητείας με βάση μια κοινή αντίληψη των στοιχείων που ορίζουν την ποιότητα και την αποτελεσματικότητα, λαμβανομένης υπόψη της ποικιλομορφίας των συστημάτων επαγγελματικής εκπαίδευσης και κατάρτισης (ΕΕΚ) στα κράτη μέλη. 
            
            
               (27)Για τους σκοπούς της παρούσας σύστασης, τα προγράμματα μαθητείας νοούνται ως προγράμματα τυπικής επαγγελματικής εκπαίδευσης και κατάρτισης τα οποία συνδυάζουν την ουσιαστική μάθηση στον χώρο εργασίας, τόσο σε επιχειρήσεις όσο και σε άλλους χώρους εργασίας, με τη μάθηση σε ιδρύματα εκπαίδευσης ή κατάρτισης, και τα οποία οδηγούν στην απόκτηση επαγγελματικών προσόντων που αναγνωρίζονται σε εθνικό επίπεδο. Τα εν λόγω προγράμματα χαρακτηρίζονται από την ύπαρξη συμβατικής σχέσης μεταξύ του μαθητευόμενου, του εργοδότη και/ή του ιδρύματος επαγγελματικής εκπαίδευσης και κατάρτισης, καθώς και από το γεγονός ότι ο μαθητευόμενοι λαμβάνουν αμοιβή ή αποζημίωση για την εργασία τους. 
            
            
               (28)Η παρούσα σύσταση δεν εμποδίζει τα κράτη μέλη να διατηρήσουν ή να θεσπίσουν για τα προγράμματα μαθητείας πιο εξελιγμένες διατάξεις απ’ αυτές που προτείνονται εδώ. 
            
            
               ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ: 
            
            
               Τα κράτη μέλη θα πρέπει, σύμφωνα με την εθνική νομοθεσία και σε στενή συνεργασία με τα ενδιαφερόμενα μέρη, να διασφαλίσουν ότι τα προγράμματα μαθητείας ανταποκρίνονται στις ανάγκες της αγοράς εργασίας και παρέχουν οφέλη τόσο στους εκπαιδευόμενους όσο και στους εργοδότες, με βάση τα κριτήρια που παρατίθενται κατωτέρω για ποιοτικά και αποτελεσματικά προγράμματα μαθητείας. 
            
            
               Κριτήρια για τους όρους μάθησης και εργασίας
            
         
         
            
               Γραπτή σύμβαση
            
            
               1.Πριν από την έναρξη της περιόδου μαθητείας, θα πρέπει να συνάπτεται γραπτή σύμβαση μεταξύ του εργοδότη, του μαθητευόμενου και του ιδρύματος επαγγελματικής κατάρτισης, στην οποία θα ορίζονται τα δικαιώματα και οι υποχρεώσεις κάθε συμβαλλομένου σε σχέση με την κατάρτιση και την εργασία.
            
            
               Μαθησιακά αποτελέσματα 
            
            
               2.Οι εργοδότες και τα ιδρύματα επαγγελματικής κατάρτισης θα πρέπει να καθορίζουν ένα σύνολο ολοκληρωμένων μαθησιακών αποτελεσμάτων, το οποίο να διασφαλίζει ισορροπία μεταξύ ειδικών δεξιοτήτων που σχετίζονται με συγκεκριμένη θέση εργασίας και βασικών ικανοτήτων που υποστηρίζουν τόσο την προσωπική ανάπτυξη όσο και τις ευκαιρίες διά βίου επαγγελματικής εξέλιξης των μαθητευόμενων, με στόχο την προσαρμογή τους σε μεταβολές της επαγγελματικής τους σταδιοδρομίας. 
            
            
               Παιδαγωγική υποστήριξη
            
            
               3.Οι εκπαιδευτές που παρέχουν ενδοεπιχειρησιακή κατάρτιση θα πρέπει να ορίζονται και να επιφορτίζονται με το καθήκον να συνεργάζονται στενά με φορείς παροχής επαγγελματικής εκπαίδευσης και κατάρτισης και με εκπαιδευτικούς, προκειμένου να παρέχεται καθοδήγηση στους μαθητευόμενους και να εξασφαλίζεται αμοιβαία και τακτική αναπληροφόρηση. Οι εκπαιδευτικοί, οι εκπαιδευτές και οι σύμβουλοι θα πρέπει να λαμβάνουν στήριξη για να επικαιροποιούν τις δεξιότητες και τις ικανότητές τους, προκειμένου να εκπαιδεύουν τους μαθητευόμενους σύμφωνα με τις πλέον πρόσφατες μεθόδους διδασκαλίας και κατάρτισης και τις ανάγκες της αγοράς εργασίας.
            
            
               Συνιστώσα χώρου εργασίας
            
            
               4.Σημαντικό μέρος της μαθησιακής εμπειρίας, δηλαδή τουλάχιστον το ήμισυ της διάρκειας της περιόδου μαθητείας, θα πρέπει να πραγματοποιείται σε χώρο εργασίας. Σ’ αυτό θα πρέπει να περιλαμβάνονται και ευκαιρίες για τοποθέτηση σε τέτοιου είδους θέσεις στην αλλοδαπή.
            
            
               Αμοιβή και/ή αποζημίωση 
            
            
               5.Οι μαθητευόμενοι θα πρέπει να λαμβάνουν αμοιβή και/ή αποζημίωση, σύμφωνα με τις εθνικές ή τομεακές απαιτήσεις ή τις συλλογικές συμβάσεις, όπου υφίστανται, λαμβανομένων υπόψη των συμφωνιών επιμερισμού του κόστους μεταξύ εργοδοτών, μαθητευόμενων και δημόσιων αρχών.
            
            
               Κοινωνική προστασία 
            
            
               6.Οι μαθητευόμενοι θα πρέπει να δικαιούνται κοινωνική προστασία, συμπεριλαμβανομένης της απαιτούμενης ασφάλισης σύμφωνα με την εθνική νομοθεσία. 
            
            
               Όροι εργασίας, υγείας και ασφάλειας
            
            
               7.Ο χώρος εργασίας υποδοχής θα πρέπει να συμμορφώνεται με τους σχετικούς κανόνες και κανονισμούς σχετικά με τους όρους εργασίας, και ειδικότερα με τη νομοθεσία περί υγείας και ασφάλειας.
            
            
               Κριτήρια για το πλαίσιο όρων 
            
            
               Κανονιστικό πλαίσιο
            
            
               8.Θα πρέπει να υπάρχει ένα σαφές και συνεπές κανονιστικό πλαίσιο, το οποίο να βασίζεται σε μια προσέγγιση δίκαιης και ισότιμης εταιρικής σχέσης, συμπεριλαμβανομένου διαρθρωμένου και διαφανούς διαλόγου μεταξύ όλων των σχετικών ενδιαφερόμενων μερών. Σ’ αυτό μπορούν να περιλαμβάνονται διαδικασίες διαπίστευσης για τις επιχειρήσεις και τους χώρους εργασίας που προσφέρουν θέσεις μαθητείας.
            
            
               Συμμετοχή των κοινωνικών εταίρων
            
            
               9.Οι κοινωνικοί εταίροι, μεταξύ άλλων και σε τομεακό επίπεδο, θα πρέπει να συμμετέχουν στον σχεδιασμό, στη διακυβέρνηση και στην εφαρμογή προγραμμάτων μαθητείας, σύμφωνα με τα εθνικά συστήματα εργασιακών σχέσεων και τις πρακτικές στον τομέα της εκπαίδευσης και της κατάρτισης. 
            
            
               Στήριξη για τις επιχειρήσεις
            
         
         
            
               10.Θα πρέπει να παρέχεται χρηματοδοτική και/ή μη χρηματοδοτική στήριξη, ειδικότερα για τις μικρομεσαίες και πολύ μικρές επιχειρήσεις, βάσει συμφωνιών επιμερισμού του κόστους μεταξύ εργοδοτών, μαθητευόμενων και δημόσιων αρχών, οι οποίες δίνουν στις επιχειρήσεις τη δυνατότητα να προσφέρουν θέσεις μαθητείας με ικανοποιητική σχέση κόστους-αποτελεσματικότητας. 
            
            
               Ευέλικτες διαδρομές και κινητικότητα 
            
            
               11.Στις προϋποθέσεις ένταξης στα προγράμματα μαθητείας θα πρέπει να λαμβάνεται υπόψη η σχετική άτυπη και μη τυπική μάθηση. Τα προγράμματα μαθητείας θα πρέπει να οδηγούν στην απόκτηση επαγγελματικών προσόντων που αναγνωρίζονται σε εθνικό επίπεδο και συσχετίζονται με το ευρωπαϊκό πλαίσιο επαγγελματικών προσόντων
                  18
               , και θα πρέπει να επιτρέπουν την πρόσβαση και σε άλλες ευκαιρίες μάθησης, μεταξύ άλλων και σε υψηλότερα επίπεδα εκπαίδευσης και κατάρτισης, και διαδρομές επαγγελματικής σταδιοδρομίας. Η διακρατική κινητικότητα των μαθητευόμενων θα πρέπει να αποτελεί συνιστώσα των επαγγελματικών προσόντων που αποκτώνται μέσω των προγραμμάτων μαθητείας.
            
            
               Επαγγελματικός προσανατολισμός και ευαισθητοποίηση
            
            
               12.Θα πρέπει να παρέχεται επαγγελματικός προσανατολισμός, συμβουλευτική καθοδήγηση και υποστήριξη στους εκπαιδευόμενους κατά τη διάρκεια της περιόδου μαθητείας, προκειμένου να διασφαλίζονται επιτυχή αποτελέσματα και να μειώνονται οι περιπτώσεις εγκατάλειψης της μαθητείας. Τα προγράμματα μαθητείας θα πρέπει να προωθούνται μέσω δραστηριοτήτων ευαισθητοποίησης. 
            
            
               Διαφάνεια 
            
            
               13.Η διαφάνεια των προσφορών θέσεων μαθητείας και η πρόσβαση σ’ αυτές εντός και μεταξύ των κρατών μελών θα πρέπει να διασφαλίζεται με τη στήριξη των δημόσιων και ιδιωτικών υπηρεσιών απασχόλησης, καθώς και με τη χρήση ενωσιακών εργαλείων όπως το EURES, ανάλογα με την περίπτωση. 
            
            
               Διασφάλιση ποιότητας και παρακολούθηση της εξέλιξης των αποφοίτων
            
            
               14.Θα πρέπει να εφαρμόζονται προσεγγίσεις διασφάλισης της ποιότητας που συνάδουν με το ευρωπαϊκό πλαίσιο αναφοράς για τη διασφάλιση της ποιότητας στην επαγγελματική εκπαίδευση και κατάρτιση (EQAVET)
                  19
               , συμπεριλαμβανομένης μιας έγκυρης και αξιόπιστης αξιολόγησης των μαθησιακών αποτελεσμάτων. Θα πρέπει να διασφαλίζεται η παρακολούθηση της απασχόλησης και της εξέλιξης της επαγγελματικής σταδιοδρομίας των μαθητευόμενων.
            
            
               Εφαρμογή σε εθνικό επίπεδο
            
            
               Προκειμένου να εφαρμόσουν την παρούσα σύσταση, τα κράτη μέλη θα πρέπει:
            
            
               15.να προωθήσουν την ενεργό συμμετοχή των κοινωνικών εταίρων στον σχεδιασμό, στη διακυβέρνηση και στην εφαρμογή προγραμμάτων μαθητείας, σύμφωνα με τα εθνικά συστήματα εργασιακών σχέσεων και τις πρακτικές στον τομέα της εκπαίδευσης και της κατάρτισης· 
            
            
               16.να συμπεριλάβουν τα σχετικά μέτρα εφαρμογής στα εθνικά προγράμματα μεταρρυθμίσεων στο πλαίσιο του Ευρωπαϊκού Εξαμήνου·
            
            
               17.να λάβουν υπόψη το παρόν πλαίσιο κατά τη χρήση κονδυλίων και μηχανισμών της Ευρωπαϊκής Ένωσης για τη στήριξη των προγραμμάτων μαθητείας. 
            
            
               Η Επιτροπή θα πρέπει να παράσχει την αναγκαία στήριξη, μεταξύ άλλων και μέσω των ακόλουθων δράσεων:
            
            
               Υπηρεσίες υποστήριξης
            
            
               18.ανάπτυξη δέσμης υπηρεσιών υποστήριξης για την ανταλλαγή γνώσεων, τη δικτύωση και την αμοιβαία μάθηση με σκοπό την παροχή συνδρομής στα κράτη μέλη και στους σχετικούς ενδιαφερόμενους ώστε να εφαρμόσουν προγράμματα μαθητείας σύμφωνα με το παρόν πλαίσιο·
            
            
               Ευαισθητοποίηση
            
            
               19.προώθηση της αριστείας και της ελκυστικότητας των προγραμμάτων μαθητείας μέσω εκστρατειών ευαισθητοποίησης όπως η Ευρωπαϊκή Εβδομάδα Επαγγελματικών Δεξιοτήτων· 
            
            
               Χρηματοδότηση
            
         
         
            
               20.στήριξη της εφαρμογής της παρούσας σύστασης μέσω σχετικής χρηματοδότησης της Ένωσης, σύμφωνα με τη σχετική νομική βάση·
            
            
               Παρακολούθηση
            
            
               21.παρακολούθηση της εφαρμογής της παρούσας σύστασης με την υποστήριξη της τριμερούς συμβουλευτικής επιτροπής για την επαγγελματική κατάρτιση, με βάση τις ρυθμίσεις υποβολής εκθέσεων στο πλαίσιο του Ευρωπαϊκού Εξαμήνου· 
            
            
               22.υποβολή έκθεσης στο Συμβούλιο σχετικά με την εφαρμογή του πλαισίου εντός τριών ετών από την ημερομηνία θέσπισής του. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΟΟΣΑ (2017), Striking the right balance - Costs and benefits of apprenticeship (Εξασφάλιση της σωστής ισορροπίας - Κόστος και οφέλη της μαθητείας)
               
               
                  
                     (2)
                  
                  http://www.consilium.europa.eu/el/press/press-releases/2017/03/25-rome-declaration/
                   
               
               
                  
                     (3)
                  COM(2017) 250 final και C(2017) 2600 final.
               
               
                  
                     (4)
                  COM(2016) 381 final.
               
               
                  
                     (5)
                  COM(2016) 940 final.
               
               
                  
                     (6)
                  Όλα τα κράτη μέλη της ΕΕ εκτός από το Ηνωμένο Βασίλειο. Επίσης, και οι 5 υποψήφιες για ένταξη χώρες και οι 3 χώρες της ΕΖΕΣ (Ισλανδία, Νορβηγία, Ελβετία) έχουν αναλάβει εθνικές δεσμεύσεις. 
               
               
                  
                     (7)
                  ΕΕ, 2013/C 120/01.
               
               
                  
                     (8)
                  Ευρωπαϊκό Ελεγκτικό Συνέδριο, Ειδική έκθεση αριθ. 3/2015. Πρόγραμμα της ΕΕ «Εγγυήσεις για τη νεολαία»: τα πρώτα βήματα έγιναν, ωστόσο διαφαίνονται κίνδυνοι στο επίπεδο της υλοποίησης.
               
               
                  
                     (9)
                  Ευρωπαϊκό Κοινοβούλιο, Έκθεση σχετικά με το πρόγραμμα Erasmus+ και άλλα εργαλεία για την προώθηση της κινητικότητας στο πλαίσιο της ΕΕΚ – μια προσέγγιση διά βίου μάθησης, (2015/2257(INI)).
               
               
                  
                     (10)
                  Ευρωπαϊκό Κοινοβούλιο, Skills development and employment: Apprenticeships, internships and volunteering (Ανάπτυξη δεξιοτήτων και απασχόληση: Προγράμματα μαθητείας, πρακτικής άσκησης και εθελοντισμού), μελέτη για την Επιτροπή Απασχόλησης και Κοινωνικών Υποθέσεων, 2017.
               
               
                  
                     (11)
                  Κανονισμός (ΕΕ) 2016/589.
               
               
                  
                     (12)
                  ΕΕ C 189/15.
               
               
                  
                     (13)
                  ΕΕ C 155 της 8.7.2009, σ. 1.
               
               
                  
                     (14)
                  ΕΕ C 120 της 26.4.2013, σ. 1.
               
               
                  
                     (15)
                  ΕΕ C 88 της 27.3.2014, σ. 1.
               
               
                  
                     (16)
                  ΕΕ L 107 της 22.4.2016, σ. 1.
               
               
                  
                     (17)
                  COM(2016) 940 final.
               
               
                  
                     (18)
                  ΕΕ C 189/15.
               
               
                  
                     (19)
                  ΕΕ C 155 της 8.7.2009, σ. 1.